钦定古今图书集成/方舆汇编/边裔典/第030卷 > 魏
## 钦定古今图书集成/方舆汇编/边裔典/第030卷 > 魏

### 少帝正始七年幽州刺史毋丘俭击高句丽高句丽王宫奔东沃沮并击东沃沮破之遂奔北沃沮

按《三国魏志齐王芳本纪》不载。　按沃沮本传，“东沃
沮在高句丽盖马大山之东，东滨大海而居。其地形
东北狭，西南长，可千里。北与挹娄、夫馀，南与濊貊接。
户五千，无大君王，世世邑落，各有长帅。其言语与句
丽大同，时时小异。汉初，燕亡人卫满王朝鲜，时沃沮
皆属焉。汉武帝元封二年，伐朝鲜，杀满孙右渠，分其
地”为四郡，以沃沮城为元菟郡。后为夷貊所侵，徙郡
句丽西北，今所谓元菟故府是也。沃沮还属乐浪。汉
以土地广远，在《单单》《大领》之东，分治东部都尉，治不
耐城，别主领东七县。时沃沮亦皆为县。汉光武六年，
省边郡，都尉由此罢。其后皆以其县中渠帅为县侯。
不耐、华丽、沃沮诸县皆为侯国。外夷更相攻伐，唯不
耐濊侯，至今犹置功曹、主簿诸曹，皆濊民作之。沃沮
诸邑落渠帅，皆自称“三老”，则故县国之制也。国小，迫
于大国之间，遂臣属句丽。句丽复置其中大人为使
者，使相主领，又使大加统责其租贼貊〈汉书貂〉布鱼盐。
海中食物，千里担负致之。又送其美女以为婢妾，遇
之如奴仆。其土地肥美，背山向海，宜五谷，善田种。人
性质直彊勇，少牛马，便持矛步战，食饮居处，衣服礼
节，有似句丽。其葬作大木椁，长十馀丈，开一头作户，
新死者皆假埋之，才使覆形，皮肉尽，乃取骨置椁中。
举家皆共一椁，刻木如生形，随死者为数。又有瓦䥶，
置米其中，编县之于椁户边。毋丘俭讨句丽，句丽王
宫奔沃沮，遂进师击之，沃沮邑落皆破之，斩获首虏
三千馀级，宫奔北沃沮。北沃沮一名“置沟娄”，去南沃
沮八百馀里。其俗南北皆同，与挹娄接。挹娄喜乘船
寇抄，北沃沮畏之，夏月恒在山岩深穴中为守备，冬
月冰冻，船道不通，乃下居村落。王颀别遣追讨宫，尽
其东界。问其耆老：“海东复有人否？”耆老言：“国人尝乘
船捕鱼，遭风见吹。数十日东得一岛，上有人，言语不
相晓。其俗常以七月取童女沉海。”又言“有一国亦在
海中，纯女无男。又说得一布衣，从海中浮出，其身如
中国人衣其两袖，长三丈。又得一破船，随波出，在海
岸边有一人”，项中复有面生。得之与语不相通，不食
而死。其域皆在《沃沮》东大海中。〈按本传无年月而毋丘俭讨高句丽则在

“《正始》七年” ，故今从之。

后汉

### 世祖建武十九年驾洛酋长金首露立为王国号大驾洛汉兵灭之以其地为郡县

按《后汉书》本纪、列传。皆不载　按《朝鲜史略》。驾洛国
即今金海府。始祖金首露立。〈汉建武十九年〉初，驾洛无君臣
位号，有九千，各总众为酋长。得金合于龟峰，开视之，
有六金卵，皆化为男，奇伟长大。众推始生者为主，姓
金氏。因金卵为姓，以始见名首露，国号大驾洛，又称
伽倻。馀五人各为五伽倻主：曰阿罗伽倻，曰古宁伽
倻，曰大伽倻，曰星山伽倻，曰小伽倻。驾洛后改金官。
汉遣兵伐乐浪，以其地为郡县，萨水以北属汉。

### 献帝建安 年驾洛国王首露卒寿百五十八年

按《后汉书》本纪、列传。皆不载。　按《朝鲜史略》云云。